recursal/SuperWikiNEXT-32B huggingface dataset:
תוכנית אדריכלית של סכר הובר. סכר קשת-כבידה.
**סכר קשת-כבידה** או **סכר קשתי** הוא סכר בעל מאפיינים של סכר קשת וגם של סכר כבידה. זהו סכר שפניו הקמורות פונות אל מעלה הזרם ורוחבו הולך ומצטמצם מהבסיס. לחץ המים כנגד הסכר, הלחץ ההידרוסטטי, דוחס ומחזק את מבנה הסכר כשהוא נלחץ אל יסודותיו ואל משענותיו. מבנה זה מאפשר להעביר מעט מלחץ המים אל קירות הסלע של הקניון, שכן היותו גם סכר כבידה מקנה לו יכולת לעמוד עם העומסים בזכות משקלו העצמי. הוא משלב את החוזקות של שתי צורות הסכר נפוצות ונחשב לפשרה בין השניים שכן, סכר כבידה דורש נפח גדול של מילוי פנימי ושימוש רב יותר בבטון מאחר שהוא חייב לעמוד בכל כוח מים המופעל עליו מבלי להעביר את כוחות הלחיצה אל קירות הקניון. בעוד סכר קשת מעביר את רוב (אם לא כל) כוחות הלחיצה אל קירות הקניון. סכר קשת-כבידה יכול להיות דק יותר מסכר הכבידה הטהור ודורש פחות בטון ומילוי פנימי שכן הוא מעביר חלק מכוחות הלחיצה הפועלים עליו אל קירות הקניון. למעשה, לטיב הסלע ממנו עשויים קירות הקניון יש השפעה מכרעת על איזה סוג סכר יבנה.

סכרים אלו עשויים מבטון קונבנציונלי, בטון מהודק על-ידי מכבש (RCC), או בנייה בלבנים. סכרי קשת-כבידה אינם מזוינים אלא במברציהם בלבד. דוגמה טיפוסית לסכר קשת-כבידה בטון קונבנציונלי הוא סכר הובר. סכר צ'אנגוינולה הוא דוגמה לסכר קשת-כבידה מבטון מהודק על-ידי מכבש.

רקע
---

תצלום אווירי של סכר הובר.
סכרי קשת-כבידה הם סכרים מאסיביים מבטון המתנגדים לדחף המים בזכות משקלם הרב תוך שימוש בכוח הכבידה ופעולת הקשת. סכר קשת-כבידה מנצל את הצורה המעוגלת של הקשת, היעילה כל כך בתמיכה במים במקומות צרים וסלעיים, שבהם דפנות הערוץ הם מסלע קשה והמים נדחפים לתוך ערוץ צר. לפיכך, המפתח הסטטי הדרוש לסכר כזה הוא צר; הצורה המעוגלת של הסכר מתנגדת ביעילות ללחץ המים במאגר ומאפשרת להשתמש בכמות פחותה של חומרי בנייה.

כשהוא ממוקם כראוי באתר המתאים, סכר קשת-כבידה, המשלב את איכויות ההתנגדות לעומס של סכר כבידה וסכר קשת, מעורר את אמון הציבור הרב ביותר בזכות המראה המאסיבי שלו.

קישורים חיצוניים
----------------

ויקישיתוף מדיה וקבצים בנושא **סכר קשת-כבידה** בוויקישיתוף

הערות שוליים
------------

1. ↑  Luis E. Plaza (1998). Dam Safety: Proceedings of the International Symposium on New Trends. Taylor and Francis. p. 425. ISBN 90-5410-974-2.
2. ↑  "Arch Gravity dam". U.S. Bureau of Reclamation. Archived from the original on 25 December 2007. Retrieved 2007-12-27.
3. ↑  "Glossary onf Engineering Words - Gravity dam". pbs.org. Archived from the original on 30 December 2007. Retrieved 2007-12-28.
4. ↑  "Dam Basics". pbs.org. Archived from the original on 3 December 2007. Retrieved 2007-12-27.
5. ↑  "Dams - Types and Considerations". quest.arc.nasa.gov. Retrieved 2007-12-29.
**אסתר קמרון** (באנגלית: **Esther Cameron**; נולדה ב-1941) היא משוררת, סופרת, מתרגמת אמריקאית-ישראלית. עורכת כתב העת The Deronda Review.

ביוגרפיה
--------

קמרון נולדה ב-1941 בניו יורק, וגדלה במדיסון, ויסקונסין, ארצות הברית. למדה בלשנות באוניברסיטת ויסקונסין, וגרמניסטיקה באוניברסיטת קליפורניה בברקלי. בברקלי היא הושפעה מתרבות שנות השישים, והתחילה לכתוב דיסרטציה על המשורר היהודי כותב הגרמנית פאול צלאן. בעת עבודתה על צלאן התוודעה לכתביהם של מרטין בובר וגרשם שלום על החסידות והקבלה והתרשמה עמוקות משני ענקי הרוח הללו.

בשנים 1968 ו-1969 למדה בגרמניה, ובדרכה חזרה לארצות הברית ראיינה במהלך נדיר את פאול צלאן בביתו בפריז באוגוסט 1969. בשנים 1969 ו-1971 לימדה קמרון בעיר בפאלו בניו יורק שם מצאה אותה הידיעה על התאבדותו של צלאן בנהר הסן. קמרון הזדעזעה ממעשה ההתאבדות ופרשה מהוראה באוניברסיטה. היא החלה לפתח חיים המושתתים על חזון של תיקון העולם באמצעות השירה והקשרים שבין המשוררים. כמה שנים התגוררה בעיר סיאטל שבמדינת וושינגטון ושבה למדיסון. בשנת 1972 החלה בלימודי עברית והתקרבה אל היהדות.

בשנת 1979 התגיירה קמרון ועלתה לישראל. בבואה לארץ למדה באולפנה וכתבה ספר זיכרונות בשם **צ: ניתוח עצמי של גולם**. "צ" הוא כינוי קבוע בכתיבתה למשורר פאול צלאן, שרוחו משפיעה עליה לדבריה כל השנים. לפרנסתה עבדה בתרגומים ועבודות מזכירות. היא חברה בארץ לחבורות של משוררות כותבות אנגלית, ופרסמה אחדים משיריה גם בתרגום עברי. וכן היא שותפה לאגודות רוחניות הפועלות ברוחו של פאול צלאן.

ספר שיריה של קמרון, **אור מודרג**, ראה אור בהוצאת הקיבוץ המאוחד, 1981. השירים תורגמו מאנגלית על ידי שמעון הלקין, פרט לשיר אחד, "הזמנה", שתורגם בידי חמוטל בר-יוסף. באותה העת החלה קמרון בכתיבת פואמה אפית גדולה, בשם **תודעת האדמה**, על המשבר האקולוגי העולמי.

קמרון נאלצה לשוב לארצות הברית בעקבות קשיי פרנסה. 1990. היא שבה לגור עם הוריה. היא הוסמכה בעריכת-דין אך לא התבססה במקצוע. בביקוריה בארץ היא מביאה לדפוס שירים וקטעי פרוזה שלה בכתבי-העת הספרותיים. דבריה נדפסו בין השאר באפיריון, שבו, ונוספים. מאז שנת 2007 עורכת קמרון את כתב העת The Deronda Review לשירה ולספרות.

ספריה
-----

פרק זה לוקה בחסר. אנא תרמו לוויקיפדיה והשלימו אותו. 
### ספריה בעברית

* **אור מודרג**, שירים, 1981.
* **צ: ניתוח עצמי של גולם**, תרגמה לעברית רות בלומרט, 1987.
* **לקראת הארץ: שירי זרות והתערות**. ראובן מס, 2020
* חַבלי אור: כולל "**האִם**", **"חבלי אור"**, **ו"מזבחות שבריריים"**, ראובן מס, 2020
* **פעמוני זהב: סונטות על פרשת השבוע**, ראובן מס, 2020
* **מ"ט תפרים: שירי התבוננות לספירת העומר**, ראובן מס, 2020
* **הרהורי תיקון: פרוזה מסביב לשירה**, ראובן מס, 2021.

קישורים חיצוניים
----------------

* רשימת הפרסומים של אסתר קמרון, בקטלוג הספרייה הלאומית
* אתר למנויים בלבד אסתר קמרון, קטעים מהפואמה **סיפור נסתר**, באתר הארץ, 5 במרץ 2020
* רות נצר, **ספרות אוטוביוגרפית כמיתוס**. ב: נפש הספרות - מסות על ספרות ושירה במבט יונגיאני. כרמל. 2021.

הערות שוליים
------------

1. ↑  [The Deronda Review ]

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007259204005171
* BnF: cb16249556b (data)
* GND: 1066380236
* ISNI: 0000 0001 0774 2435
* LCCN: nr88001434
* NTA: 321704800
* VIAF: 68772466
* WorldCat: lccn-nr88001434

 |
בית בד ומעגילה בכפר נחום מהתקופה הביזנטית
 שימוש במעגילה בישראל בתקופה העות'מאנית (המאה העשרים)
**הפקת שמן זית** הוא תהליך של מיצוי שמן הזיתים. שמן זית מיוצר בתאים מסוימים בתוך הפרי, ומאוחסן בסוג מסוים של חלולית (ואקואול) הנקרא חלולית ליפו (lipo vacuole), כאשר כל תא מכיל טיפת שמן זית.

הפקת שמן זית הוא תהליך הפרדת השמן משאר מרכיבי הפרי (קליפה, מים ותמצית צמחית נוזלית ומוצקה). ניתן להגיע להפרדה זו באמצעים פיזיים בלבד, שכן שמן ומים אינם מתערבבים, כך שקל יחסית להפריד ביניהם, אפילו באמצעים פרימיטיביים. הדבר איננו נכון בהשוואה להפקת לשמנים אחרים אשר מופקים בעזרת ממיסים כימיים, בדרך כלל הקסאן.

הפעולה הראשונה בעת הפקת שמן זית היא שטיפת הזיתים, כדי להפחית את נוכחותם של מזהמים שונים, ובמיוחד של אדמה העלולה ליצור אפקט טעם מסוים הנקרא "טעם אדמה".

תהליך ההפקה
-----------

#### כבישה קרה

הפקת שמן זית נקראת בעברית "עצירה" ונעשית בבית בד. שמן זית איכותי עוצרים בסחיטה במכבש וללא חימום. תהליך זה נקרא "כבישה קרה". בתהליך עצירת השמן שלושה שלבים עיקריים: שבירה וריסוק של הזיתים, סחיטת הזיתים המרוסקים והפרדת השמן מן המוהל. בעבר נעשו שבירת הזיתים וריסוקם במפרכת, מתקן שבו מונחים הזיתים על משטח תחתון עגול, וגלגל אבן גדול וכבד סובב ודורס את הזיתים. את הזיתים המרוסקים מלאו ב'עקלים', סלים שטוחים מיוחדים לעניין זה. העקלים המלאים הוכנסו למכבש לסחיטת השמן מן הזיתים. קורת בית הבד שהועמסה באבנים שמשה כמנוף לסחיטת הזיתים. מאוחר יותר נכנס לשימוש מכבש בורגי ולאחרונה משמש מכבש הידראולי. הנוזל המופק הוא תערובת של שמן ומוהל שהוא בעיקרו מים. לאחר שהנוזל המעורב שוהה זמן מסוים במכלים, נפרד השמן וצף על פני המוהל.

בבתי בד חדישים התהליך מהיר יותר ונעשה במכונות סגורות. הזיתים עוברים במתקן שטיפה והפרדת העלים, משם למכונה המרסקת את הזיתים. דַיסת הזיתים המרוסקים מוזרמת במנות למכבש הסוחט את הזיתים בפעולה מהירה בלחץ גבוה. הנוזל שנסחט מוזרם לצנטריפוגות הפרדה המפרידות את השמן מן המוהל.

#### כבישה חמה

אפשר להפיק שמן גם בדרך של חימום הזיתים לטמפרטורה של למעלה מ-35 מעלות ולאחר מכן סחיטתם. תהליך זה נקרא "כבישה חמה" והשמן המופק באמצעותו הוא פחות איכותי. קיימת שיטה אחרת לעצירת השמן ללא כבישה, בה הזיתים מרוסקים עד למצב של עיסה, מוכנסים לכלי ומכוסים במים. לאחר המתנה מספקת, השמן צף על פני המים. ניתן גם להפריד את השמן מן המים בצנטריפוגה, כמו בשיטות אחרות, וכך לחסוך זמן.

קישורים חיצוניים
----------------

ויקישיתוף מדיה וקבצים בנושא **הפקת שמן זית** בוויקישיתוף

הערות שוליים
------------

1. ↑  ענף הזית באתר מועצת הצמחים
שגיאות פרמטריות בתבנית:מקורות   
פרמטרי חובה [ נושא ] חסרים 



**ממלכת התורה "וכתבתם"** הוא ארגון חרדי-ליטאי, שמטרתו עידוד כתיבת חידושי תורה. שמו לקוח מפסוק בפרשת שמע.

היסטוריה
--------

ארגון "וכתבתם" נוסד בשנת ה'תש"ס בידי הרב דניאל בן אבו, ובנשיאותו עומד הרב ברוך שמואל דויטש מראשי ישיבת קול תורה, ובהכוונת הרב יוסף שלום אלישיב, מנהיג הציבור הליטאי. הארגון פועל בישיבות גדולות ובכוללים בארץ ובעולם.

הסלוגן הראשון שלו היה **הארגון העולמי לעידוד כתיבת חידושי תורה,** ובשנת תש"ע מותג הארגון מחדש ומאז נקרא **ממלכת התורה "וכתבתם".**

בחורי ישיבה ואברכים שולחים למערכת חידושי תורה על הש"ס, באורך של 4 עד 8 עמודים. מדי שנה מגיעים למשרדי הארגון אלפי 'חבורות' (המינוח הישיבתי למאמרים) מתוכם נבחרת - בתיאום עם ראשי המוסדות - ה'חבורה' הטובה שמזכה את כותבה במלגה בסך 10,000 ש"ח, שתי חבורות נוספות זוכות ב-2,000 ש"ח כל אחת, ומאה חבורות נוספות זוכות ב-500 ש"ח כל אחת. הארגון הוציא לאור ספרים הכוללים כמאה וחמישים חבורות נבחרות. בחודש ניסן מדי שנה מקיים הארגון כנס בבני ברק בראשות רבנים ובו מוכרזים הזוכים ומחולקים המלגות והספרים.

בנוסף לכך יצא לאור על ידי "וכתבתם" סדרה ספרים "תורת ראשי הישיבות" למעלה מארבעה עשר כרכים על שיעורים מראשי הישיבות זיע"א מדור העבר, על כל הש"ס.

בנשיאות הארגון עומדת ועדת ראשי ישיבות: הרב מנחם צבי ברלין, ראש ישיבת רבנו חיים עוזר בבני ברק, הרב אריה מלכיאל קוטלר, ראש ישיבת לייקווד בארצות הברית, הרב אביעזר פילץ, ראש ישיבת תושיה במושב תפרח, הרב אליהו דב וייכטפויגל, ראש ישיבת זיכרון משה סאוט' פאולסברג בארצות הברית, והרב מרדכי גרוס גאב"ד חניכי הישיבות.

פטרונו הרוחני של הארגון מאז הקמתו היה הרב אלישיב, ולאחר פטירתו - הרב שמואל אוירבך. מאז הפילוג בציבור הליטאי משתתפים בכינוסי הארגון רבנים ותלמידי ישיבות המזוהים עם "בני תורה".

תמונות
------

* המעמד השנתי בבני ברק המעמד השנתי בבני ברק
* הרב ברוך שמואל דויטש נואם בכנס הרב ברוך שמואל דויטש נואם בכנס
* הכנס השנתי בבני ברק, במרכז התמונה הרב שמואל אוירבך נואם. הכנס השנתי בבני ברק, במרכז התמונה הרב שמואל אוירבך נואם.
* הרב שמואל יעקב בורנשטיין נואםהרב שמואל יעקב בורנשטיין נואם
* הרב ב"ש דויטש הרב ש"י בורנשטיין והרב א"א דסלר בכנס 'וכתבתם'הרב ב"ש דויטש הרב ש"י בורנשטיין והרב א"א דסלר בכנס 'וכתבתם'

קישורים חיצוניים
----------------

* שאול כהנא, ‏ראשי ישיבות במעמד השנתי של "וכתבתם", באתר כיכר השבת, 10 באפריל 2013
שגיאות פרמטריות בתבנית:להשלים   
פרמטרי חובה [ נושא ] חסרים 

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. איך "מפרקים" את הנשק בפועל? מה הוא ההליך?.מאגרי ראשי הנפץ הגרעיניים של ארצות הברית וברית המועצות/רוסיה
**פירוק נשק גרעיני** הוא תהליך של צמצום מלאי הנשק הגרעיני הקיים בעולם, המושג לרוב תוך שימוש בדיפלומטיה והסכמים בינלאומיים.

מצדדי פירוק הנשק הגרעיני טוענים כי הוא יפחית את הסיכוי להתרחשות מלחמה גרעינית, במיוחד כתוצאה מטעות. מתנגדי פירוק הנשק הגרעיני טוענים כי מעשה כזה יפחית את גורם ההרתעה, גורם אשר מנע פריצת מלחמה גרעינית, מאז מלחמת העולם השנייה.

היסטוריה
--------

התנועה לפירוק הנשק הגרעיני קיבלה ביטויים שונים במדינות שונות. בארצות הברית, שם נוצרו כלי הנשק הגרעיניים הראשונים בעולם, היו לתנועה תומכים בולטים בשנים הראשונות של המלחמה הקרה, אשר טענו כי בעזרת ארגון בינלאומי ניתן לאכוף איסור על יצירת כלי נשק גרעיניים. בשנות השישים קמה בארצות הברית תנועה עממית חזקה יותר נגד הנשק הגרעיני, פעולות התנועה התמקדו בנשורת הגרעינית כתוצאה מניסויים בנשק גרעיני. לאחר חתימת האמנה על איסור חלקי על ניסויים גרעיניים, אשר כללה איסור על ניסויי פיצוץ אטומי באטמוספירה החל מיום 10 באוקטובר 1963, הייתה רגיעת מה בפעילות הציבורית נגד פיתוח כלי נשק גרעיניים. בשנות השמונים שוב החלה להישמע הקריאה העממית נגד פיתוח כלי נשק גרעיניים, לאור קריאתו של הנשיא רונלד רייגן להמשיך בפיתוח כלי נשק אלה. עם תום המלחמה הקרה, בשנות התשעים, גוועה שוב תנועת ההתנגדות לכלי נשק גרעיניים.

בברית המועצות היו הקולות נגד הפצת נשק גרעיני מעטים וחלשים. בין הבולטים בהשמעת קולם נגד הנשק הגרעיני היה אנדריי סחרוב.

דרום אפריקה בשלטון האפרטהייד הייתה המדינה היחידה בעולם כולו אשר התפרקה באופן פומבי ממאגר כלי הנשק הגרעיניים שלה. לדרום אפריקה היה מאגר של כשישה כלי נשק גרעיניים בתקופת שנות השמונים, אך הם פורקו בתחילת שנות התשעים.

לאחר התפרקות ברית המועצות מצאו עצמן מספר רפובליקות סובייטיות לשעבר (בלארוס, אוקראינה וקזחסטן) מחזיקות בכלי נשק גרעיניים סובייטיים, אך הן העבירו את כלי הנשק לרשות רוסיה. יחד עם זאת, קיים דיווח כי עקב טעות פקידותית נותרו ברשות אוקראינה מספר טילים גרעיניים.

הערכה באשר למדינות שבהן נשק גרעיני
----------------------------------

המדינות הבאות הודו, נכון לשנת 2006, בהחזקת נשק גרעיני, בין באופן מפורש ובין במשתמע, על ידי ביצוע ניסוי בפיצוץ גרעיני: ארצות הברית, רוסיה, בריטניה, צרפת, סין, הודו, פקיסטן, קוריאה הצפונית.

על פי דיווחים מסוימים, גם בידי מדינת ישראל נשק גרעיני, למרות שמעולם לא הודתה בזאת. באיראן פועלת כעת תוכנית מחקר גרעיני העלולה להביא אותה, לדעת מומחים, ליכולת פיתוח נשק גרעיני בעתיד. בשנת 2003 הכריזו גורמי ממשלה בערב הסעודית כי המדינה שוקלת לפתח נשק גרעיני משלה, אולם הכחישו כי המדינה כבר נקטה צעדים מעשיים כלשהם בכיוון זה.

ראו גם
------

* הסכם פירוק נשק גרעיני לטווח בינוני
* סטארט החדש
* מדיניות הגרעין של ישראל
* תוכנית הגרעין האיראנית
* האמנה למניעת הפצת נשק גרעיני
* צוטומו ימאגוצ'י

קישורים חיצוניים
----------------

ויקישיתוף מדיה וקבצים בנושא **פירוק נשק גרעיני** בוויקישיתוף
* קואליציה של למעלה מ-200 ארגונים לפירוק הנשק הגרעיני

הערות שוליים
------------

1. ↑  Nuclear Files: Library: Treaties: Partial Test Ban Treaty, October 10, 1963

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10641456

 |
**תַּכְלִיל הָאֵזוֹב** (שם מדעי: *Pseudophilotes vicrama*, שם עברי קודם: **כַּחְלִיל הָאֵזוֹב**) הוא פרפר קטן ממשפחת הכחליליים. הוא נפוץ במרכז ודרום אירופה ומזרח אסיה. בישראל, הפרפר נפוץ בחודשי האביב והקיץ בסמוך לרצועת החוף ומהחרמון עד לירושלים.

שמו העברי של הפרפר ניתן לו על שם צמח האזוב המצוי, שהוא הצמח הפונדקאי שעליו מתרבה כחליל האזוב. צמחיו הפונדקאים העיקריים הם האזוב המצוי וסירה קוצנית.

תת-מינים
--------

* *P. v. vicrama* – פמיריס-אלאי, גיסאר דרוואז, טיין שיאן, צפון-מערב הודו
* *P. v. cashmirensis* (מור, 1874) – צפון-מזרח קשמיר
* *P. v. astabene* (המינג, 1932) – איראן, ישראל
* *P. v. clara* (כריסטוף, 1887) – חבל הבלקן, המזרח התיכון, איחוד האמירויות הערביות, עומאן, טורקסטן
* *P. v. pallida* (שצ'טקין, 1960) – טוראן, דרום גיסאר
* *P. v. schiffermulleri* (המינג, 1929) – דרום-מזרח אירופה, אסיה הקטנה, הקווקז, עבר הקווקז, מערב סיביר, אלטאי

תיאור
-----

מוטת הכנפיים של תכליל האזוב היא באורך הנע בין 2 ל-2.4 סנטימטרים. הכנפיים של הזכר כחולות בחלקן הקדמי והן מעוטרות בנקודות שחורות בצידיהן. דרך מרכז הכנפיים של הפרפר עובר קו שחור. אצל הנקבה, צבע הכנפיים בחלקן העליון הוא חום כהה. צדו האחורי בשני המינים מלא בנקודות שחורות, ובקצהו נמצאת שורת סהרונים כתומים.

תפוצה ומרחב מחיה
----------------

תכליל האזוב נפוץ במרכז אירופה ובדרומה, באיראן, באפגניסטן ואף בישראל, שם בית הגידול האופני שלו הוא בשיחיות ובביתות. תכליל האזוב נפוץ ממזרח אסיה ועד טיין שאן, עם חלקים מסין, גבול תפוצתו המערבי משתרע על מדינות הבלקן, מזרח אירופה וטורקיה, תפוצתו הדרומית היא עד דרום פינלנד. באסיה, הוא נפוץ מדרום אסיה, הודו, מערבה עד בלוצ'יסטן וצ'יטרל בפקיסטן.

הוא מתעופף בגבהים הנעים מ-600 עד 2,400 מטרים וחי במדשאות, אקלים צחיח למחצה ועשביות תת-אלפיניות.

שימור
-----

תכליל האזוב איננו מצוי ברשימת המינים שברשימה האדומה של IUCN. עם זאת, המין דווקא כן נכלל ברשימת המינים הקרובים לסכנת הכחדה ברשימה האדומה האירופית (European Red Book) הפרפר מוגדר כמין ללא חשש בארמניה. המין נפוץ באזורי טבע מוגנים, כך שהוא איננו זקוק לשימור מיוחד.

לקריאה נוספת
------------

* יצחק אייזנשטיין, **על פרפרים וצמחים בארץ-ישראל**, משרד הביטחון – ההוצאה לאור, 1980, ISBN 965-05-0380-3, עמ' 139

קישורים חיצוניים
----------------

ויקישיתוף מדיה וקבצים בנושא **תכליל האזוב** בוויקישיתוף
* תכליל האזוב, באתר NCBI (באנגלית)
* תכליל האזוב, באתר GBIF (באנגלית)

הערות שוליים
------------

1. ↑  תכליל האזוב, באתר parpar (באנגלית)
2. 1 2 3  Pseudophilotes vicrama (Moore 1865), באתר "Butterfly Conservation in Armenia"(באנגלית)
**וליד רגראגי** (בערבית מרוקאית: **وليد الرڭراڭي**; נולד ב-23 בספטמבר 1975) הוא מאמן כדורגל צרפתי-מרוקאי המאמן את נבחרת מרוקו. בעברו היה כדורגלן ושיחק כמגן ימני.

קריירה כשחקן
------------

רגראגי נולד בקורביל שבצרפת להורים שהיגרו ממרוקו. הוא התחיל לשחק כדורגל במחלקת הנוער של הקבוצה המקומית. בקיץ 1998 חתם בראסינג פריז מהליגה הרביעית וכעבור שנה חתם בטולוז מהליגה הצרפתית השנייה, עמה רשם עליה לליגה הראשונה כבר בעונתו הראשונה.

בקיץ 2001 רגראגי חתם באז'אקסיו עמה רשם עלייה שנייה בקריירה לליגה הראשונה.

בקיץ 2004 עזב את צרפת וחתם בראסינג סנטנדר מליגת העל הספרדית במדיה שיחק שנתיים. בהמשך הקריירה שיחק בדיז'ון, גרנובל ומגרב תטואן.

בזכות שורשיו המרוקאים, רגראגי היה זכאי לייצג את נבחרת מרוקו. ב-28 בינואר 2001 ערך את הופעת הבכורה שלו בנבחרת בתיקו 0-0 נגד מצרים. רגראגי השתתף עם הנבחרת פעמיים בגביע אפריקה לאומות.

קריירה כמאמן
------------

בשנת 2013 רגראגי התחיל לעבוד כאנליסט בערוץ ביין ספורט הצרפתי. בשנת 2014 קיבל תעודת מאמן A והתחיל לאמן את רבאט. ברבאט, רגראגי היה אחראי על ההחלטה לפיה כל קבוצות הנוער והילדים של המועדון ישחקו באותה שיטה. בעונתו הראשונה במועדון זכה עמה בגביע וכעבור שנה הגיע עמה שוב לגמר המפעל, אך הפסידה בגמר. בעונת 2015/2016 הוביל את המועדון לזכייה באליפות הראשונה בתולדותיו. בזכות הזכייה, קיבל מדליית כבוד ממוחמד החמישי, מלך מרוקו. ב-22 בינואר 2020 עזב את רבאט וכעבור זמן קצר מונה למאמנה של א-דוחייל הקטרית במדיה אימן עד אוקטובר 2020.

ב-10 באוגוסט 2021 חזר למרוקו ומונה למאמנה של וידאד קזבלנקה. בעונתו היחידה במועדון הוביל אותו לאליפות ולזכייה בליגת האלופות האפריקאית.

ב-31 באוגוסט 2022 מונה למאמנה של נבחרת מרוקו לאחר פיטוריו של המאמן וחיד חלילהודז'יץ'. הוא הוביל את מרוקו במונדיאל 2022 ורשם עמה עלייה ראשונה לשלב הנוקאאוט מאז 1986. בהמשך, הוביל אותה לחצי הגמר וכך הפכה מרוקו לנבחרת הערבית הראשונה, וכן הנבחרת האפריקאית הראשונה, המגיעה למעמד זה.

תארים
-----

**כשחקן**

אז'אקסיו
* הליגה הצרפתית השנייה: 2001/2002

**כמאמן**

רבאט
* הגביע המרוקאי: 2013/2014
* ליגת העל המרוקאית: 2015/2016

א-דוחייל
* ליגת העל הקטרית: 2019/2020

וידאד קזבלנקה
* ליגת העל המרוקאית: 2021/2022
* ליגת האלופות האפריקאית: 2021/2022

אישיים
* מאמן השנה בליגת העל המרוקאית: 2015/2016, 2021/2022

קישורים חיצוניים
----------------

ויקישיתוף מדיה וקבצים בנושא **וליד רגראגי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

| **נבחרת מרוקו – מונדיאל 2022 (מקום רביעי)** |
| --- |
| 1 בונו • 
2 חכימי • 
3 מזראווי • 
4 אמראבט • 
5 אכרד • 
6 סאיס • 
7 זיאש • 
8 אונאחי • 
9 חמדאללה • 
10 א-זרורי • 
11 סאבירי • 
12 מוחמדי •
13 שאער • 
14 אבוח'לאל •
15 אמלאח •
16 א-זלזולי •
17 בופאל •
18 אל-יאמיק •
19 א-נסירי •
20 דארי •
21 שדירה •
22 א-תגנאותי •
23 אל-ח'נוס •
24 באנון •
25 עטיית אללה •
26 ג'בראן •
מאמן: רגראגי | מרוקומרוקו |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1275251757
* VIAF: 4162167202640167930002
* WorldCat (עם VIAF): 4162167202640167930002

 |
**גורל** הוא הכוונה של האירועים בידי כוח עליון, לעיתים בניגוד לשגרה או בניגוד למתוכנן. כוח עליון זה הוא אלהים בדתות שונות, המוירות במיתולוגיה היוונית, הפרסאות (Paracae) במיתולוגיה הרומית, הנורנות במיתולוגיה הנורדית וכדומה.

אירועים המושפעים מהגורל הם בלתי צפויים, וכאשר הם צפויים - אין דרך להתחמק מהם. דוגמה לכך הוא סיפורו של אדיפוס, ששמע מהאורקל של דלפי שהוא עתיד להרוג את אביו ולהינשא לאימו, וכך קרה, חרף ניסיונו להימנע מגורל זה. ביהדות שליטתו של הגורל בחיי האדם באה לידי ביטוי בסיפורו של איוב.

בשפה העברית מוכרים ניבים כמו "צחוק הגורל" ו"יד הגורל", המשקפים את שליטתו של הגורל בחיי האדם. ביידיש מוכר הביטוי "א מענטש טראכט און גאט לאכט" - האדם מתכנן ואלוהים צוחק".

בפילוסופיה
----------

הפילוסופיה של האסכולה הסטואית הורתה שלא להיות מוטרדים במחשבות על העבר ולא לשגות בתקוות לעתיד, אלא לקבל את המציאות כפי שהיא. סטואיקנים סברו כי כל הדברים המתרחשים סביבנו הם מעבר לשליטה האנושית, ומאחר שאיננו יכולים לשלוט בהם אזי אין טעם להתרגש מהם כלל אלא להסתגל למציאות. הקו המנחה את הסטואיקנים הוא שדברים רעים או טובים קורים משום שהכֹל נקבע על-ידי הגורל. לכן יש לפעול כדי לממש את הגורל ולא לנסות לשנות אותו. למרות שאיננו יכולים לשלוט באירועים המתרחשים סביבנו, ניתן לשלוט בהתייחסות שלנו כלפיהם.

לעומת זאת, נקודת המוצא של האסכולה האפיקוראית היא שבעולם שבו אנו חיים לא קיימת מעורבות של אלים אלא הכל פועל לפי חוקי הטבע, אותם מוטב לנו לחקור שכן ידיעתם תעזור לנו להבין כיצד עלינו לחיות.

שתי גישות אלה מתבטאות בהשקפה הפטליסטית לעומת זו הגורסת קיומה של בחירה חופשית. הליכה בין שני קצוות אלה נמצאת בדבריו של רבי עקיבא "הכל צפוי והרשות נתונה".

בספרות
------

תעתועי הגורל מופיעים ביצירות רבות, בהן האודיסיאה של הומרוס, הטרגדיה "מקבת" מאת שייקספיר, האופרה "כוחו של גורל" מאת ורדי, הסיפור הקצר "כף הקוף" מאת ו. ו. ג'ייקובס, ועוד. ביצירות אלה הגיבור אינו מצליח להימלט מגורלו, חרף ניסיונותיו. באגדה "פגישה בסאמרא", דווקא המאמץ להימלט מהגורל הצפוי הוא שמביא להתגשמות גורל זה.

לקריאה נוספת
------------

* מאיר שלו, **בעיקר על אהבה**, הוצאת עם עובד, 1995, הפרק "הגורל העיוור והגורל הרואה", עמ' 114–147.

קישורים חיצוניים
----------------

ויקישיתוף מדיה וקבצים בנושא **גורל** בוויקישיתוף

הערות שוליים
------------

1. ↑  משנה, מסכת אבות, פרק ג', משנה ט"ו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007567943805171
* BnF: cb11957809w (data)
* GND: 4052333-0
* LCCN: sh85047439
* NDL: 00574016
* NKC: ph123857

 |
משמאל לימין: אדולף היטלר אמיל מוריס, הרמן קריבל, רודולף הס ופרידריך ובר
**הרמן קריבל** (בגרמנית: **Hermann Kriebel**;‏ 20 בינואר 1876, גרמרסהיים – 16 בפברואר 1941 מינכן) היה סגן אלוף בדימוס וקצין מטה בבוואריה לשעבר.

ביוגרפיה
--------

הרמן קריבל לחם עם הפרייקור במהלך המהפכה הגרמנית בין השנים 1919-1918. כחבר במשלחת שביתת הנשק הגרמנית משנת 1919, מילות הפרידה שלו היו "נתראה שוב בעוד 20 שנה." בשנת 1923 הוא התמנה למנהיג הצבאי של ליגת הקמפפבונד, ליגה לחימתית שכללה את התנועות הנאציונל-סוציאליסטיות ברפובליקת ויימאר וביניהן המפלגה הנאצית בפיקודו של אדולף היטלר והאס אה, ליגת האוברלנד והרייכסקריגפלגה של ארנסט רהם. קריבל היה יחד עם היטלר ואריך לודנדורף, דמות מפתח ב־8-9 בנובמבר 1923 אשר היה שותף בפוטש במרתף הבירה והורשע יחד עם היטלר בשנת 1924, כשריצה את עונשו בכלא לנדסברג.

בשנת 1929 הוא הגיע לסין לעבוד כסוחר נשק ויועץ לממשלת הקואומינטנג של צ'יאנג קאי שק. מלבד הלחימה בקומוניסטים הסיניים, משטר הקואומינטנג נלחם באותה תקופה בצבאות המצביאים הסיניים, נגד הגנרל פנג יו-שיאנג בצפון וקליקת גואנגשי של הגנרל באי צ'ונג-שי ולי דזונגז'ן בדרום. בהתאם לכך, מכיוון שבאותה עת כמעט ולא היו בסין מפעלים לייצור נשק משלה, היה צורך לייבא נשק. קריבל מצא כי הביקוש לייצוא נשק לסין היה עצום, מה שהופך את עבודתו של סוחר נשק לרווחית מאוד.

לאחר שחרורו מהכלא שמר על קשריו עם המפלגה הנאצית וליגת אוברלנד והיה לקונסול הכללי הגרמני בשנגחאי.

לקריאה נוספת
------------

* Fenby, Jonathan (2004). Chiang Kai Shek: China's Generalissimo and the Nation He Lost. New York: Carroll & Graf.   
שגיאות פרמטריות בתבנית:ISBN   
פרמטרים [ אנגלית ] לא מופיעים בהגדרת התבנית ISBN 0786714840.

קישורים חיצוניים
----------------

ויקישיתוף מדיה וקבצים בנושא **הרמן קריבל** בוויקישיתוף

הערות שוליים
------------

1. 1 2 3 4  Fenby 2004, p. 187.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb166718180 (data)
* GND: 116566523
* ISNI: 0000 0000 1401 6485
* VIAF: 45057386
* WorldCat: viaf-45057386

 |
**ליבי שאף** (באנגלית: **Libby Schaaf**; נולדה ב-12 בנובמבר 1965) היא פוליטיקאית אמריקאית חברת המפלגה הדמוקרטית. כיהנה כראש עיריית אוקלנד שבקליפורניה בשנים 2015–2023.

ביוגרפיה
--------

שאף נולדה באוקלנד, בת למשפחה יהודית. למדה בתיכון סקייליין, סיימה תואר ראשון ברולינג קולג' שבפלורידה ותואר JD במשפטים מבית הספר למשפטים של אוניברסיטת לויולה מורימאונט שבלוס אנג'לס. בשנים 1992–1995 עבדה במשרד עורכי הדין Reed Smith LLP.

היא עזבה את המשרד לטובת ניהול פרויקט התנדבותי למען בתי ספר ציבוריים באוקלנד. שימשה ראש מטה יושב ראש מועצת העיר אוקלנד ועוזרת בכירה לראש העירייה ג'רי בראון, כמו כן עבדה בהנהלת נמל אוקלנד. ב-2010 נבחרה למועצת העיר אוקלנד.

ב-2014 נבחרה לראשות עיריית אוקלנד. לאחר בחירתו של דונלד טראמפ לנשיא ארצות הברית ביקרה את מדיניותו, בפרט בנושא ההגירה וכינתה אותו בריון. בפברואר 2018 פרסמה הודעה המזהירה שוהים בלתי חוקיים מפני פשיטה צפויה של רשות ההגירה והמכס הפדרלית. היא סיימה את כהונתה כראש העיר בינואר 2023, לאחר שתי תקופות הכהונה האפשריות.

חיים אישיים
-----------

שאף נשואה לסלווטורה ("סאל") פאהי ואם לשני ילדים.

קישורים חיצוניים
----------------

ויקישיתוף מדיה וקבצים בנושא **ליבי שאף** בוויקישיתוף
* ליבי שאף, ברשת החברתית פייסבוק
* ליבי שאף, ברשת החברתית אקס (טוויטר)
* ליבי שאף, ברשת החברתית אינסטגרם
* ביוגרפיה באתר עיריית אוקלנד
* A look at Oakland Mayor Libby Schaaf, אסושיאייטד פרס

הערות שוליים
------------

1. ↑  California Councilwoman Libby Schaaf Targeted With Swastikas in Oakland, הפורוורד, 21 בינואר 2014
2. ↑  ICE blasts Oakland mayor over her warning. She stands by her decision, ‏CNN, ‏1 במרץ 2018

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2015149937
* VIAF: 444144783063016001544
* WorldCat: lccn-no2015149937

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ליבי שאף"**.
הרב **דוד ניסני** (נולד בכ"ד באדר ה'תשל"ד, 17 במרץ 1974) הוא רב, עורך דין, וחוקר משפט עברי ישראלי.

קורות חיים
----------

נולד וגדל בשכונת קטמון בירושלים למשפחה מיהדות איראן. למד בישיבת נתיב מאיר ובישיבת ברכת משה. בצה"ל שירת כחובש קרבי. הוא בעל סמיכה לרבנות עיר ותואר LL.M. במשפטים מאוניברסיטת בר-אילן.

בין השנים 1998–1999 שימש כשליח בעיר פורט אליזבת בדרום אפריקה, שם שימש כרב הקהילה היהודית, מורה בבית הספר היהודי, והכין תוכניות לימוד ביהדות לכיתות ה - יא. בין השנים 2001–2002 שימש כראש מדרשת אפיק במכללת חמדת הדרום. בין השנים 2004–2010 שימש כר"מ בישיבת בינות. בין השנים 2012–2016 שימש כר"מ בישיבת הסדר חולון. שימש גם כמרצה במכון לנדר ובמרכז י.נ.ר. שימש כרב קהילת משכן אליעזר במודיעין.

משנת 2004 משמש ניסני כחוקר בתחום המשפט העברי ביחידה למשפט עברי המהווה חלק מאגף ייעוץ וחקיקה במשרד המשפטים ובעמותת מורשת המשפט בישראל. במסגרות אלו התפרסם בשנת 2022 ספרו על חוק המשכון.

בשנת 2015 התפרסם ספרו "**כפשוטו**", ובו ביאורים לסוגיות בתורה. בין השאר מובאת שם פרשנותו לשני תיאורי בריאת אדם וחוה, ולפיה נבראו תחילה בני אדם רבים ורק אחר כך נוצר אדם אחר בגן עדן.

בשנת 2022 פרסם ניסני את הספר "**המדריך היהודי לגלקסיה**" – ובו תשובות הלכתיות לשאלות בענייני מדע בדיוני ופנטזיה.

בשנת 2022 התפרסם ספרו "משכון ומשכנתא" בסדרת חוק לישראל – מחקר על דיני המשכון במשפט העברי, בזיקה לחוק הישראלי, בעריכת נחום רקובר.

ספרים ומאמרים
-------------

* **כפשוטו** - ביאורים וחידושים לסוגיות בתורה, מודיעין: הוצאת רננה, תשע"ד 2014
* **המדריך היהודי לגלקסיה** – תשובות הלכתיות רציניות לשאלות מגוחכות בענייני מדע בדיוני ועתידנות, הרצליה: ספרי ניב, תשפ"ב 2022.
* **משכון ומשכנתא** - כרך 11 בסדרת חוק לישראל, (עורך: נחום רקובר), ירושלים: משרד המשפטים ומורשת המשפט בישראל, תשפ"ג 2022 (400 עמ')
* סדרת פרסומים במסגרת גיליונות פרשת השבוע של משרד המשפטים.

קישורים חיצוניים
----------------

* דוד ניסני, ברשת החברתית פייסבוק
* דוד ניסני, הבלוג הרשמי
* דוד ניסני באתר מרכז י.נ.ר
* עיוור בדין, באתר News1 מחלקה ראשונה, 21 בנובמבר 2014
* המדריך היהודי לגלקסיה, באתר News1 מחלקה ראשונה, 25 באוגוסט 2022
* אודליה גולדמן, ‏האם קנטאור יכול להשלים מניין? ספר חדש משלב בין מדע בדיוני להלכה, בעיתון מקור ראשון, 1 בנובמבר 2022
* ד' ניסני, משכון ומשכנתא באתר מורשת המשפט בישראל
* ד' ניסני, גיליונות פרשת השבוע באתר משרד המשפטים

הערות שוליים
------------

1. ↑  דוד ניסני, שבת של בר מצווה באתר עיריית מודיעין, 12 בפברואר 2013
2. ↑  מתחילים מבראשית: ספרים על פרשת שבוע, באתר כיפה, 17 באוקטובר 2014
3. ↑  אריאל פייגלין, ספר חדש מספק תשובות הלכתיות רציניות לשאלות מגוחכות, באתר ערוץ 7, 28 באוגוסט 2022
4. ↑  דוד ניסני, המדריך היהודי לגלקסיה, באתר ספרי ניב
5. ↑  משכון ומשכנתא
**סוליקו** (באנגלית: **Soulico**) הוא הרכב מוזיקלי ישראלי.

היסטוריה
--------

בשנות ה-2000 המוקדמות, החליט ההרכב לשתף פעולה ביצירת מוזיקה ולקיים מסיבות. ב-2004, כשסאבו רונן ועידו סער חזרו מניו יורק, ההרכב הקליט את המיקסטייפ "Masabeha" (הלחם בסיסים של המילים "מסע בך" בעברית), שכלל שיתופי פעולה עם ראפרים כמו פישי הגדול, לצד שירים מקוריים ורמיקסים לשירים בביצוע שב"ק ס', הדג נחש, זהבה בן ואחרים.

ב-2004 הקליטו יחד עם הזמרת קרולינה את הלהיט "לא ציפיתי". גרסה ישראלית לשיר הרגאיי "It's a Pity" של הזמרת הג'מייקנית טניה סטיבנס. השיר הפך לאחד מחמשת השירים המושמעים ביותר באותה שנה בתחנות הרדיו בישראל, אף על פי שמעולם לא יצא באופן רשמי, ואף הגיע למקום ה-33 במצעד הפזמונים השנתי של גלגלצ.

ב-2009 הוציאו את אלבומם הראשון, "Exotic on the Speaker". האלבום הופץ בארצות הברית באמצעות חברת התקליטים היהודית-אמריקאית "JDub Records" (אנ'), ובישראל תחת חסותה של חברת "היי פידליטי". האלבום כלל שיתוף פעולה עם הראפרים האמריקאים גוסטפייס קילה וליריקס בורן (אנ'), לצד שיתופי פעולה נוספים עם ראפרים ישראליים כמו תומר יוסף, אקסום וסול ג'יי.

דיסקוגרפיה
----------

### אלבומי אולפן

* 2009: Exotic on the Speaker

### מיקסטייפים

* 2004: מסע-בך
* 2006: פעמיים שחור (עם אורי שוחט ודי ג'יי אלארם)

קישורים חיצוניים
----------------

* סוליקו, באתר Discogs (באנגלית)
* סוליקו, באתר MOOMA (בארכיון האינטרנט)
**סטפני אוהרשטרום** (בשוודית: **Stephanie Öhrström**; נולדה ב-12 בינואר 1987) היא כדורגלנית שוודית, המשחקת בעמדת השוערת ברומא.

קריירת מועדונים
---------------

לפני שהצטרפה לרומא ביולי 2022, אוהרשטרום שיחקה כשוערת עבור מועדוני הכדורגל מאלמה וייטקס מליגת העל השוודית וב-AGSM ורונה, פיורנטינה ולאציו מליגת העל האיטלקית.

קריירה בינלאומית
----------------

אוהרשטרום שיחקה עבור מחלקות הנוער של נבחרת שוודיה, עד שבשנת 2014 זומנה לשוודיה כחלק מקמפיין גביע אלגארבה; לעומת זאת, היא לא שיחקה ולו משחק אחד במדי הנבחרת.

תארים
-----

AGSM ורונה
* אליפות איטליה (1): 2014/15

פיורנטינה
* אליפות איטליה (1): 2016/17
* הגביע האיטלקי (2): 2016/17, 2017/18
* הסופר קאפ האיטלקי (1): 2018

רומא
* אליפות איטליה (1): 2022/23

קישורים חיצוניים
----------------

ויקישיתוף מדיה וקבצים בנושא **סטפני אוהרשטרום** בוויקישיתוף

* פרופיל, באתר Soccerdonna (בגרמנית)
* פרופיל, באתר Soccerway
* הפרופיל של אוהרשטרום באתר הרשמי של רומא

הערות שוליים
------------

1. ↑  סטפני אוהרשטרום מצטרפת לג'יאלורוסי

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סטפני אוהרשטרום"**.
**נואה לאלונד** (באנגלית: **Noah LaLonde**; נולד ב-22 במרץ 1998) הוא שחקן אמריקאי.

ביוגרפיה
--------

לאלונד גדל באזור מטרו-דטרויט, מישיגן. הוא שיחק בהצגות ושר במסגרת מקהלות במהלך שנותיו המוקדמות בבית הספר היסודי ובחטיבת הביניים. הוא החל ללמוד באוניברסיטת גרנד ואלי סטייט, שם למד לזמן קצר תיאטרון. לאחר שנה, הוא נשר מהלימודים והחל להתמקד אך ורק במשחק, ולמד משחק בדטרויט. בתקופה זו למד באולפני משחק רבים ושיחק במספר סרטים קצרים ועלילתיים עצמאיים.

קריירה
------

לאלונד שיחק במספר סרטים קצרים. תפקידו הראשון על המסך הגדול היה בשנת 2021 בסרט "אשבורי פארק". שנה לאחר מכן שיחק לאלונד בתפקיד ראשי בסרט האימה "Deer Camp '86". בשנת 2022 שיחק בתפקיד אורח בפרק בסדרת הטלוויזיה "מחשבות פליליות".

בשנת 2022 לוהק לאלונד לתפקיד ראשי בסדרת הטלוויזיה "חיי עם משפחת וולטר". בסדרה מגלם לאלונד את קול, אחיה המאמץ של ג'קי (ניקי רודריגז) המתחרה עם אחיו, אלכס (אשבי ג'נטרי) על תשומת ליבה. הסדרה עלתה בנטפליקס ב-7 בדצמבר 2023..

קישורים חיצוניים
----------------

* נואה לאלונד, ברשת החברתית אינסטגרם
* נואה לאלונד, ברשת החברתית טיקטוק
* נואה לאלונד, במסד הנתונים הקולנועיים IMDb (באנגלית)

הערות שוליים
------------

1. ↑  Movie Reviews: Deer Camp ‘86 and KillHer (Screamfest) - HorrorFuel.com: Reviews, Ratings and Where to Watch the Best Horror Movies & TV Shows, HorrorFuel.com: Reviews, Ratings and Where to Watch the Best Horror Movies & TV Shows, ‏17 באוקטובר 2022
2. ↑  Raven Brunner, ‘Criminal Minds: Evolution’ Showrunner Teases What To Expect After Midseason Hiatus: "The Tables Turn a Little Bit", Decider, ‏15 בדצמבר 2022
3. ↑  Nellie Andreeva, ‘My Life With the Walter Boys’: Nikki Rodriguez Leads Cast, Sarah Rafferty & Marc Blucas Also Star In Netflix Series, Deadline, ‏2022-04-20 (באנגלית אמריקאית)
**לילה טרטיקוב** (ברוסית: **Ляля Третьяко́ва**; באנגלית: **Lila Tretikov**; נולדה ב-25 בינואר 1978) היא אשת טכנולוגיה המתמחה בתוכנות אנטרפרייז ומנכ"לית קרן ויקימדיה לשעבר.

טרטיקוב היגרה לארצות הברית בצעירותה, החלה לעבוד כמהנדסת בקליפורניה ב-1999, הקימה חברה, רכשה מספר פטנטים והייתה מנהלת מערכות המידע וסגנית ראש הנדסה ב-SugarCRM. טרטיקוב מונתה לתפקידה בקרן ויקימדיה במקומה של סו גרדנר, המנכ"לית היוצאת.

ביוגרפיה
--------

טרטיקוב נולדה במוסקבה ב-25 בינואר 1978 לאב מתמטיקאי ואם יוצרת סרטים. היא למדה באוניברסיטת מוסקבה והיגרה לניו יורק בגיל 16. לאחר מכן למדה מדעי המחשב ואמנות באוניברסיטת ברקלי בקליפורניה, עם מחקר בלמידה חישובית.

ב-1999 החלה לעבוד כמהנדסת בסאן מיקרוסיסטמס, שם עבדה על שרת הג'אווה של Sun-Netscape Alliance. לאחר זמן קצר, הקימה את Grok Digital, חברת שיווק טכנולוגיות. לאחר מכן מונתה טרטיקוב למנהלת מערכות המידע ולסגנית ראש ההנדסה ב-SugarCRM‏. באותו זמן גם שימשה כיועצת לדירקטוריון של Zamurai Corporation.

טרטיקוב זכתה בפרס "Stevie Awards" ברונזה, הניתן למנהלות הבכירות של השנה בקטגוריה של עסקי חומרה ותכנה, המעסיקים 11 עד 2500 עובדים.

טרטיקוב מונתה למנכ"לית קרן ויקימדיה במאי 2014 במקומה של סו גרדנר. היא החלה את תפקידה ב-1 ביוני 2014. במאי הופיעה טרטיקוב ברשימת 100 הנשים המשפיעות בעולם של עיתון פורבס.

ב-25 בפברואר 2016 הודיעה לחבר הנאמנים של קרן ויקימדיה על כוונתה לפרוש מתפקידה. נקבע שהיום האחרון בו תכהן בתפקיד מנכ"לית הקרן יהיה 31 במרץ באותה שנה. הוחלפה על ידי קתרין מאהר.

קישורים חיצוניים
----------------

ויקישיתוף מדיה וקבצים בנושא **לילה טרטיקוב** בוויקישיתוף
* לילה טרטיקוב, ברשת החברתית אקס (טוויטר)
* לילה טרטיקוב, ברשת החברתית LinkedIn
* שחר סמוחה, ‏אחת שיודעת: התוכנית האסטרטגית של ויקיפדיה נחשפת, באתר גלובס, 12 ביוני 2015

הערות שוליים
------------

1. ↑  CrunchBase
2. ↑  ג'ון שוורץ, נשים דבקות יחד, חדרות לתחום ההייטק, באתר USA Today, ‏27 בנובמבר 2012
3. ↑  צוות TNM, לילה טרטיקוב מונתה למנכ"לית החדשה של קרן ויקימדיה
4. ↑  פרופיל מנהלת: לילה טרטיקוב, באתר Bloomberg Businessweek
5. ↑  2012 Stevie Award Winners (ארכיון)
6. ↑  Noam Cohen, ‏Open-Source Software Specialist Selected as Executive Director of Wikipedia, New York Times, May 1, 2014
7. ↑  Jeff Elder, Wikipedia’s New Chief: From Soviet Union to World’s Sixth-Largest Site, **The Wall Street Journal**, May 1, 2014
8. ↑  Jan-Bart de Vreede, Announcing our new Executive Director: Lila Tretikov, **Wikimedia blog**, ‏1 במאי 2014
9. ↑  Jan-Bart de Vreede, Chair, Wikimedia Board of Trustees, Please welcome Lila Tretikov, the Wikimedia Foundation's new ED
10. ↑  100 הנשים המשפיעות ביותר בעולם, מס' 99: לילה טרטיקוב, **פורבס** 2014
11. ↑  Message from Patricio Lorente, באתר מטא-ויקי, 25 בפברואר 2016

**גילוי נאות**: ערך זה מזכיר את קרן ויקימדיה או את אחד המיזמים שלה. ויקיפדיה היא מיזם של קרן ויקימדיה.
**שילה בנסון** (באנגלית: **Sheila Benson**‏; 4 בדצמבר 1930 - 23 בפברואר 2022) הייתה עיתונאית ומבקרת קולנוע אמריקאית.

בנסון הייתה מבקרת קולנוע ומראיינת בעיתון "פסיפיק סאן" (אנ') המקומי בקליפורניה, ותרמה למוסף "Good Movies" ברבעון "CoEvolution Quarterly" של סטיוארט בראנד, בשנים 1979–1981. היא הייתה מבקרת הקולנוע הראשית של "לוס אנג'לס טיימס" בין השנים 1981–1991, ולאחר מכן מבקרת כללית לבידור ואמנות (1991). היא הייתה מבקרת קולנוע עבור Microsoft Cinemania, סדרת תקליטורים לקריאה בנושא קולנוע של מיקרוסופט, מאז הקמת הפרויקט בשנת 1995 ועד שהוא בוטל, ביוני 1998.

בנסון, שהייתה חברה באיגוד המבקרים האמריקני ובברית עיתונאיות הקולנוע (אנ'), לימדה כתיבה ביקורתית באוניברסיטת קליפורניה בלוס אנג'לס. היא הייתה חברה בחבר השופטים של פסטיבל הסרטים הבינלאומי בברלין ה-35 בשנת 1985, ובחבר השופטים בפסטיבלי הקולנוע של שיקגו, מונטריאול, מנילה, הוואי, סיאטל, אספן, טאוס ובפסטיבל סאנדנס בפארק סיטי שביוטה.

סיקור, מסות וראיונות פרי-עטה של בנסון הופיעו בכתבי העת "Interview", "Variety", "Premiere", "Film Comment", "Time Out", "San Francisco Examiner Magazine", "The Globe and Mail" ו"ניו יורק טיימס".

בנסון זכתה בפרס וסטה על תרומתה לאמנויות בדרום קליפורניה, והייתה המחברת והמארחת של אירוע המחווה של האקדמיה האמריקאית לקולנוע במלאת 100 שנה ליום הולדתה של מרי פיקפורד בשנת 1993.

מאז שעברה לסיאטל בשנת 2006, היא הייתה סוקרת של סרטים וספרים עבור "Seattle Weekly". בנוסף, היא כתבה ב-Critic Quality Feed.

נפטרה ב-23 בפברואר 2022.

קישורים חיצוניים
----------------

* שילה בנסון, במסד הנתונים הקולנועיים IMDb (באנגלית)

הערות שוליים
------------

1. ↑  "Sheila Benson: Alliance of Women Film Journalists". *awfj.org*. נבדק ב-20 באפריל 2020. `{{cite web}}`:  (עזרה)
2. ↑  "Berlinale: Juries". *berlinale.de*. נבדק ב-20 בינואר 2020. `{{cite web}}`:  (עזרה)

ביאורים

1. ↑  Critic at Large. כלומר מבקרת שאינה מוגבלת לתחום סיקור מסוים, ויכולה לכתוב על כל נושא שמעניין אותה.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 305033183
* WorldCat (עם VIAF): 305033183

 |
**אדן בודור** (במקור **קראוס**, בהונגרית: **Bodor Ödön**; קאפובאר, 24 באוקטובר 1882 – בודפשט, 22 בינואר 1927) היה ספורטאי, זוכה מדליית ארד אולימפית (לונדון 1908) בריצת שליחים 1600 מטר מעורבת (200 מטר, 200 מטר, 400 מטר ו-800 מטר), אלוף אוסטריה (1902) בריצת מייל, 12 פעמים אלוף הונגריה בריצת 440 יארד (1908, 1909 ו-1911), בריצת 880 יארד (1906, 1909, 1910, 1911 ו-1912) ובריצת מייל (1905, 1906, 1908 ו-1910) ושיאן הונגריה בריצה (קבע 11 שיאים לאומיים). נוסף לכך, היה שחקן נבחרת הונגריה בכדורגל, מאמן אתלטיקה ועיתונאי הונגרי-יהודי.

ביוגרפיה
--------

הוא התחרה כספורטאי ב-MÚE (איגוד השחייה ההונגרי), ב-BPTTSE (איגוד הספורט הרשמי של הדואר והטלגרף בבודפשט) ולאחר מכן ב-PSE (איגוד הספורט של הדוורים).

בשנת 1903 היה בודור חבר בנבחרת הונגריה בכדורגל.

### מדליית ארד אולימפית

באולימפיאדת לונדון (1908) זכה בודור במדליית ארד בריצת שליחים 1600 מטר מעורבת (200 מטר, 200 מטר, 400 מטר ו-800 מטר) ביחד עם פאל שימון, פרידייש מזאי ויוז'ף נאג'י בתוצאה של 3:32.5 דקות, אחרי ארצות הברית (3:29.4 דקות) וגרמניה (3:32.4 דקות). הוא רץ את 800 מטר. נוסף לכך, הוא סיים במקום רביעי בריצת 800 מטר בתוצאה של 1:55.4 דקות, 2 עשריות השנייה לאט ממדליית ארד טוהשתתף בשלב חצי הגמר בריצת 1500 מטר.

באולימפיאדת סטוקהולם (1912) הוא השתתף בריצת 800 מטר בשלב המקודמות סיים שלישי במקצה (רק שני הראשונים עלו לשלב הבא) ולא עלה לשלב חצי הגמר. נוסף לכך, הוא סיים במקום שביעי בריצת שליחים 4x400 מטר בתוצאה של 3:29.4 דקות.

חיים אישיים
-----------

קברו של אדן בודור ורעייתו בבית הקברות היהודי ברחוב קוזמה בבודפשט
לאחר פרישתו עבד בודור כפקיד דואר, וכן היה כתב בפשטי נפלו וב"העיתון של פשט", ועוד עיתונים. נוסף לכך עבד כמאמן אתלטיקה. הוא נפטר כתוצאה מתאונה קשה במשטח הקרח של פארק העיר.

שיאים אישיים
------------

* ריצת 440 יארד: 52.2 שניות (1908)
* ריצת 880 יארד: 2:01.8 דקות (1912)
* ריצת מייל: 4:40.6 דקות (1910)

לקריאה נוספת
------------

* לאסלו הבש: ספר הזהב של הספורט ההונגרי - בודפשט, 1982 - ISBN 963-253-572-3
* הלקסיקון החדש של רוואי.
* אנדרה קאליך - לאסלו פאפ - זולטאן שוברט: המשחקים האולימפיים 1896–1976 - בודפשט, 1977 - ISBN 963-253-526-X
* יוזף קרסטני: היסטוריה אולימפית קטנה - בודפשט, 1988 - ISBN 963-282-024-X
* לאסלו קוטשי - ארוין נידרמן: ההיסטוריה של התנועה האולימפית ההונגרית והאוסטרית לפני 1918 - פרסום האקדמיה האולימפית ההונגרית, בודפשט, 1990 - (ללא ISBN)
* אתר האתלטיקה ההונגרית - אלופי הונגריה באתלטיקה לגברים

קישורים חיצוניים
----------------

ויקישיתוף מדיה וקבצים בנושא **אדן בודור** בוויקישיתוף

* אדן בודור, באתר הוועד האולימפי הבין-לאומי
* אדן בודור, באתר olympedia.org
* אדן בודור, באתר Track and Field (גברים)
* אדן בודור, באתר "Find a Grave" (באנגלית)

הערות שוליים
------------

1. ↑  "Születési bejegyzése a kapuvári izr. hitközség születési akv. 10/1882. folyószáma alatt".

  


|  |  |
| --- | --- |
| בקרת זהויות עריכת הנתון בוויקינתונים | 
* GND: 1251756328
* VIAF: 7311164539795632240008
* WorldCat (עם VIAF): 7311164539795632240008

 |
**אמיליה סטרונג סייקס** (באנגלית: **Emilia Strong Sykes**; נולדה ב-4 בינואר 1986) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס ה-13 של מדינת אוהיו. טרם שירותה בקונגרס של ארצות הברית, ייצגה סייקס את מחוז הבחירה ה-34 בבית הנבחרים של אוהיו בין השנים 2015–2022. סייקס היא חברת המפלגה הדמוקרטית.

ביוגרפיה
--------

סייקס נולדה באקרון, והיא בתם של חברי בית הנבחרים של אוהיו לשעבר ורנון וברברה סייקס. אביה ורנון ייצג את מחוז הבחירה ה-34 בבית הנבחרים המדינתי בשנים 2000-1983, ובעקבות הגבלת כהונה החליפה אותו רעייתו שכיהנה בשנים 2001–2006. ורנון שב לאחר מכן לייצג את המחוז בשנים 2007–2014, עד אשר החליפה אותו בתם. כך, במשך 40 שנה רצופות, ייצגה משפחת סייקס את אותו מחוז בחירה. לסייקס תואר ראשון בפסיכולוגיה מאוניברסיטת המדינה קנט. לאחר מכן השלימה לימודי תואר שני במשפטים באוניברסיטת פלורידה, ותואר שני נוסף מהמכללה לבריאות הציבור ומקצועות הבריאות של האוניברסיטה.

בראשית דרכה הציבורית שימשה סייקס כיועצת מנהלית במשרד הפיסקלי של מחוז סאמיט. בשנת 2013 הכריזה על התמודדותה אל בית הנבחרים של אוהיו כדי להחליף את אביה בתפקיד. בבחירות המקדימות של המפלגה הדמוקרטית ניצחה את חבר מועצת מחוז סאמיט פרנק קומונאל, וביום בחירות 2014 גברה על מועמדת המפלגה הרפובליקנית סינתיה בלייק ביחס של 72%-28%. בשנת 2015 הגישה סייקס לצג עמיתתה לבית הנבחרים המדינתי גרטה ג'ונסון הצעת חוק שביקשה לפטור מוצרי היגיינה נשית ממס מכירה. בשנת 2019 נבחרה סייקס למנהיגת הסיעה הדמוקרטית ולפיכך למנהיגת המיעוט בבית הנבחרים.

במהלך הבחירות המקדימות לנשיאות ארצות הברית במפלגה הדמוקרטית 2020 הביעה סייקס את תמיכתה בסגן נשיא ארצות הברית לשעבר ג'ו ביידן. באותה שנה זכתה בפרס הכוכבת העולה ע"ש גבריאל גיפורדס מאת רשימת אמילי.

בינואר 2022 הודיעה סייקס כי תתמודד אל בית הנבחרים של ארצות הברית במחוז הקונגרס ה-13 של אוהיו. נציג המחוז המכהן, טים ראיין, פרש מהקונגרס כדי להתמודד לסנאט של ארצות הברית אך לבסוף הפסיד לג'יי. די. ואנס. בבחירות הכלליות נבחרה לבית הנבחרים עם 52.7% מקולות הבוחרים, והחלה את כהונתה בראשית ינואר 2023. בקונגרס ה-118 היא חברה בוועדת התחבורה והתשתית.

קישורים חיצוניים
----------------

ויקישיתוף מדיה וקבצים בנושא **אמיליה סייקס** בוויקישיתוף
* אתר האינטרנט הרשמי של אמיליה סייקס בבית הנבחרים האמריקאי (באנגלית)
* אמיליה סייקס, ברשת החברתית פייסבוק

* אמיליה סייקס, ברשת החברתית אקס (טוויטר)

* אמיליה סייקס, ברשת החברתית אינסטגרם
* אמיליה סייקס באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  For the Ohio House: Emilia Sykes and Greta Johnson, באתר Akron Beacon Journal‏, 27 בספטמבר 2014 (באנגלית)
2. ↑  ג'וליה קר סמית', Rep. Emilia Sykes joins competitive US House race in Ohio, באתר AP‏, 18 בינואר 2022 (באנגלית)
3. ↑  Emilia Sykes to seek the Ohio House seat her family long has held, באתר Akron Beacon Journal‏, 16 בספטמבר 2013 (באנגלית)
4. ↑  ג'ושוע לים, Is 'Tampon Tax' discriminatory to women?, באתר WCPO‏, 31 במרץ 2016 (באנגלית)
5. ↑  אמילי מילס, Emilia Sykes wins national award for dedication to women, families, באתר Akron Beacon Journal‏, 2 ביולי 2020 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* US Congress: S001223

 |
המונח "גובין" מפנה לכאן. לערך העוסק במוזיקאי, ראו אנדריי גובין.
גבינת **גובין** (באנגלית: **Gubbeen Cheese**) היא גבינת חלב פרה מובשלת מבחוץ, רכה למחצה, עם קליפה ורודה ולבנה. הטעמים הקרמיים מלווים עם טעמי הלוואי של פטריות ואגוזים ומשתנים בהתאם לבגרות הגבינה. חברת Gubbeen Farmhouse Products מייצרים גם גבינת גובין מעושנת.

הייצור
------

גבינת גובין מיוצרת מאז 1979 על ידי טום וג'יאנה פרגוסון בחוות גובין בשטח של 2500 דונם בשול (Schull), מחוז קורק באירלנד. השם "גובין" הוא אנגלייזציה של המילה האירית "Gobín" שפירושה באירית "פת קטן", והשם בו מכונה מפרץ מקומי סמוך.

כל החלב המשמש לגבינה מגיע מעדר הפרות החולבות שלהם, שהוא תערובת של מספר גזעים; הולשטיין בריטית, זימנטל (Simmental cattle), ג'רזי (Jersey cattle) וקרי (Kerry cattle). החלב מאוחסן במיכלים שאליהם מוסיפים תרבית סטרטר ואנזים הגבנה, מה שגורם להתקרשות החלב. לאחר מכן חותכים את החלב המוקרש ומערבבים עד שמתפתחים הנתחים. הגבינה מפותחת בחדרי הבשלה בהם שוטפים את הקליפה מדי יום. זהו חלק חשוב בתהליך שכן השטיפה מולידה את התפתחות קליפת השטח הייחודית ומפתחת את הטעמים האופייניים. הגבינה מפתחת טעמים עמוקים יותר כשהיא מתבגרת.

בשנת 2001, זן חדש של חיידקים המייצרים חומצת חלב בשם Microbacterium gubbeenense, נקרא על שם המחקר לגבי הבשלת ומריחת גבינת גובין.

כל גלגל גבינה הוא 15 ס"מ בקוטר, 5 ס"מ בגובה, שוקל 1200 גרם ובעל תכולת שומן של 48%. הגבינה זמינה גם כמיני-גליל במשקל 400 גרם.

גובין בוגר

פרסים
-----

גבינת גובין זכתה בפרסים רבים, הן ברמה הלאומית והן הבין-לאומית. להלן מבחר מהפרסים האחרונים:

* מדליית כסף 2011 בפרסי הגבינה האירית עבור גבינה רכה למחצה
* מדליית זהב 2010 בטקס פרסי הגבינה הבריטית עבור גבינה רכה למחצה
* מדליית זהב לשנת 2016 בטקס פרסי הגבינה הבריטית עבור גבינה שטופת קליפה
* מדליית זהב 2016 בטקס פרסי הגבינה הבריטיים לגובין מעושן בוגר

קישורים חיצוניים
----------------

* 

* אתר האינטרנט הרשמי של גובין

הערות שוליים
------------

1. 1 2  "CAIS Irish Farmhouse Cheesemakers Association". *irishcheese.ie*. אורכב מ-המקור ב-2010-10-20.
2. ↑  "Discover Farmhouse Cheese – Versatile, Natural & Delicious". *www.irishfarmsteadcheese.com*.
3. ↑  Microbacterium gubbeenense sp. nov. from the surface of a smear-ripened cheese
4. ↑  "Full list of Winners at the Irish Cheese Awards 2011". *irishfoodguide.blogspot.com*.
5. ↑  List of 2010 British Cheese Award winners (אורכב 21.03.2012 בארכיון Wayback Machine)
6. 1 2  "Winners 2016" (PDF). *British Cheese Awards*.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"גובין (גבינה)"**.
**יעל טבת קלגסבלד** (נולדה ב-1955) היא סופרת, עיתונאית ופזמונאית ישראלית.

ביוגרפיה
--------

נולדה בתל אביב לשבתי טבת ולאורה, בתו של שלמה זלמן אריאל ובת דודו של נתן אלתרמן. למדה בתיכון עירוני ד' בתל אביב. שירתה בחיל האוויר. למדה משפטים באוניברסיטת תל אביב.

טבת הייתה עורכת וכתבת אופנה בעיתון "הארץ" ולאחר מכן בעלת טור אישי במוסף "סגנון" של "מעריב".
פרסמה ב"מעריב" ראיונות עם נשים משפיעות בחברה הישראלית וכתבות בנושאים שונים.

במהלך שנות השמונים הגישה את פינת האופנה "מתאים לי", במסגרת התוכנית זהו זה!, ששודרה ברצועת שידורי  טלוויזיה החינוכית.

כתבה מספר פזמונים, חלקם הפכו ללהיטים מוכרים. בשנת 1977, בהיותה בת 22, פורסם שירה "בתוך" ("על נשמות שלי") שבוצע על ידי צוות הווי חיל האוויר במסגרת פסטיבל הזמר והפזמון (ללחנו של יאיר רוזנבלום, והסולנית הייתה דפנה ארמוני). שניים משיריה, "בגידה" ו"שבועה", הולחנו על ידי רמי קלינשטיין; את הראשון שרה ריטה ואת השני שרה בדואט עם קלינשטיין. עוד משיריה: "סימנים", שהלחינה ושרה גלי עטרי, וכן "ימים אחרים" ו"אפילו ששריפות", שני שירים שכתבה לאלבום הבכורה של הראל סקעת, הראשון ללחן של עמית צח ואת השני הלחין סקעת עצמו. בועז שרעבי שר אף הוא את ימים אחרים בדיסק חיי אדם (2015). כתבה לשלומי ברכה את השיר "אהבה לא גדלה על עצים" שהופיע בדיסק שלו "מאדים ומחויר" (2016).

טבת נשואה לעורך הדין אביגדור קלגסבלד. היא אם לבן ובת, ומתגוררת בכפר שמריהו.

ספריה
-----

* **שוליית הקוסם**, הוצאת כנרת זמורה ביתן
* **נמר מעופף**, הוצאת כנרת זמורה ביתן
* **חתן הפרס** הוצאת כנרת זמורה ביתן

קישורים חיצוניים
----------------

* רשימת הפרסומים של יעל טבת קלגסבלד, בקטלוג הספרייה הלאומית
* גילי איזיקוביץ, סיפור מהחיים, באתר nrg‏, 24 בדצמבר 2007
* יעל טבת קלגסבלד, ברשת החברתית אקס (טוויטר)

* יעל טבת קלגסבלד, ברשת החברתית אינסטגרם

* יעל טבת קלגסבלד, באתר שירונט

* יעל טבת קלגסבלד, באתר MusicBrainz (באנגלית)

* יעל טבת קלגסבלד, דף שער בספרייה הלאומית

* יעל טבת קלגסבלד, בלקסיקון הספרות העברית החדשה

**על ספריה**:

* אתר למנויים בלבד עלית קרפ, איך להתנהל בעולם בלי עמוד שדרה, באתר הארץ, 24 בדצמבר 2013

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007511500405171
* GND: 108970920X
* LCCN: no2008033725
* MusicBrainz: 4e31d64c-5604-42bd-a3f1-6727413b0e4b
* VIAF: 49030880
* WorldCat (עם VIAF): 49030880

 |
הסמל הישן של פדרציית ההוקי הרוסית
**פדרציית ההוקי הרוסית** (ברוסית: **Федерация хоккея России**) היא הארגון המנהל את ההוקי קרח ברוסיה. הפדרציה מייצגת את האינטרסים הרוסיים בתחום ההוקי בפני פדרציית ההוקי קרח הבינלאומית. עקרונית, הפדרציה מנהלת את כל ליגות ההוקי קרח הרוסיות, כולל ליגת ההוקי הקונטיננטלית, ליגת העל הרוסית בהוקי קרח, ליגת ההוקי הצעירה, תחרויות הוקי קרח לנשים וכו'. באחריות הפדרציה לארגן את כל התחרויות הבינלאומיות שנערכות ברוסיה.

לצורך התפקוד הוקם משרד ראשי במוסקבה ו-5 משרדים אזוריים.

היסטוריה
--------

בשנת 1908, נציגי איגוד ההוקי הכל-רוסי (Всероссийский хоккейный союз) קיבלו הזמנה לדון באפשרויות לאגד את ההוקי החובבני, את ההזמנה קיבלו גם צרפת, בריטניה, שווייץ, בלגיה וגרמניה. בקונגרס המייסד הראשון של שנערך במאי 1908, הנציגים הרוסיים לא הופיעו. ב-1911 רוסיה הייתה חברה בליגת ההוקי קרח הבינלאומית. אולם השתתפותה בליגה לא נמשכה הרבה זמן, לאור תחילת מלחמת העולם הראשונה ואי-השתתפות ספורטאים סובייטים בפעילות בינלאומית עד לתחילת שנות ה-50.

האליפות הלאומית הראשונה התקיימה ב-1946 בתור אליפות ברית המועצות בהוקי קרח. בתחילה את ההוקי הסובייטי ניהלה חטיבת ההוקי (Всесоюзная секция хоккея). החל מ-1952 עשתה זאת פדרציית ההוקי הסובייטית (Федерация хоккея СССР). ב-1967, הפדרציה פוצלה לפדרציית ההוקי קרח עם דיסקית ופדרציית ההוקי קרח עם כדור.

ב-12 בנובמבר 1991 הוקמה פדרציית ההוקי הרוסית שקיבלה הכרה כיורשת הפדרציה הסובייטית.

נשיאי פדרציית ההוקי הרוסית
--------------------------

* ולדימיר לאונוב (1991–1992)
* ולדימיר פטרוב (1992–1994)
* ולנטין סיץ' (1994–1997)
* אלכסנדר סטבלין (1997–2006)
* ולדיסלב טרטיאק (2006–ואילך)

קישורים חיצוניים
----------------

* 

* אתר האינטרנט הרשמי של פדרציית ההוקי הרוסית (ברוסית)
* פדרציית ההוקי הרוסית, ברשת החברתית אקס (טוויטר)

| רוסיהרוסיה הוקי קרח ברוסיה |
| --- |
| ניהול ותשתיות | פדרציית ההוקי הרוסית • קבוצות • ליגת ההוקי המקצוענית (ארגון עבר) |
| ליגות | אליפות הוקי קרח גברים • אליפות הוקי קרח נשים וליגת הנשים • ליגת ההוקי הקונטיננטלית • ליגת המשנה • אליפות ליגת ההוקי הבכירה • ליגת הצעירים • ליגת הצעירים הלאומית • ליגת ההוקי הלילית |
| גביעים | גביע גגארין • גביע פטרוב • גביע הפדרציה • גביע חרלמוב |
| נבחרות | הנבחרת הלאומית • הנבחרת הצעירה • נבחרת ברית המועצות בהוקי קרח |
| תחרויות עבר | האליפות הסובייטית • הגביע הסובייטי • ליגת ההוקי הרוסית • ליגת ההוקי הבינלאומית |